Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Infrastruktūros valdymo agentūros (toliau – Perkančioji organizacija) vykdomo pirkimo Nr. 8252154 „Administracinio pastato, Gedimino pr. 40, Vilniuje projektinių pasiūlymų parengimo paslaugos“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).

Tarnyba, prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl tiekėjų kvalifikacijos reikalavimų
1.1. Pirkimo sąlygų (toliau – PS) 4 priedo „Tiekėjų kvalifikacijos reikalavimai“ (toliau – Kvalifikacijos reikalavimai) 1 punkto skiltyje „Atitiktį reikalavimui įrodantys dokumentai“ nustatyta specialistų kvalifikaciją pagrindžiančių dokumentų pateikimo tvarka Lietuvos Respublikos, Europos Sąjungos valstybių narių, Europos ekonominės erdvės valstybių narių ir Šveicarijos Konfederacijos specialistams. Tačiau PS nėra aiškiai nurodyta, kokiais dokumentais atitiktį kvalifikacijos reikalavimams turi pagrįsti trečiųjų valstybių specialistai. Atkreiptinas dėmesys, kad Statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“ 1.1 papunktyje nustatyta Lietuvos Respublikos ir trečiųjų valstybių piliečių, turinčių statybos inžinieriaus profesinę kvalifikaciją ir siekiančių Lietuvos Respublikoje eiti statybos techninės veiklos pagrindinių sričių vadovų pareigas, kvalifikacijos atestatų išdavimo ir teisės pripažinimo tvarka. Atsižvelgiant į aukščiau išdėstytą, rekomenduojama patikslinti PS, aiškiai nurodant, kokius dokumentus turi pateikti trečiųjų valstybių specialistai, siekdami pagrįsti atitiktį nustatytiems kvalifikacijos reikalavimams.
Taip pat Kvalifikacijos reikalavimų 1 punkto skiltyje „Atitiktį reikalavimui įrodantys dokumentai“ nurodyta: „<...> Tiekėjai, registruoti Europos Sąjungos valstybėje narėje, Europos ekonominės erdvės valstybėje narėje, Šveicarijos Konfederacijoje, <...> tačiau toks užsienio šalies tiekėjas turi pareigą, per protingą laiką, kreiptis į atitinkamą Lietuvos Respublikos instituciją dėl teisės pripažinimo dokumento išdavimo. Užsienio tiekėjo turimos kvalifikacijos patvirtinimo dokumentai Lietuvoje gali būti išduoti ir po galutinės pasiūlymų pateikimo datos iki pirkimo sutarties sudarymo“. Atsižvelgiant į tai, kad Kvalifikacijos reikalavimų 1 punkte kvalifikacijos reikalavimai keliamai specialistams (fiziniams asmenims), o ne tiekėjui (juridiniam asmeniui), turi būti patikslinti kvalifikacijos reikalavimus pagrindžiantys dokumentai. 

2. Kiti pastebėjimai  
2.1 PS 6.10 papunktyje nurodyta, kad vienas iš pasiūlymą sudarančių dokumentų yra pirkimo sąlygų 11 priedas „Tiekėjo deklaracija dėl atitikimo nacionalinio saugumo reikalavimams“. Tačiau iš PS nėra aišku, kokį konkretų nacionalinio saugumo reikalavimą ši deklaracija turi patvirtinti. Atsižvelgiant į tai, rekomenduojama peržiūrėti PS ir aiškiai nurodyti, dėl kokio nacionalinio saugumo reikalavimo tiekėjas turi pateikti minėtą deklaraciją.
2.2 PS 12 priedo „Sutarties projektas“ (toliau – Sutarties projektas) 5.2.2.1 papunktyje nurodyta: „Būtinų tyrimų (topografiniai, inžineriniai geodeziniai, geologiniai ir geotechniniai tyrinėjimai, statinio konstrukcijų tyrimai ir kt. tyrinėjimai) atlikimas, techninių prisijungimo sąlygų ir specialiųjų reikalavimų gavimas“. PS priedo 6 priede „Pasiūlymo forma“ nustatyta: „Būtini atlikti tyrimai (topografiniai, inžineriniai geodeziniai, geologiniai ir geotechniniai tyrinėjimai ir kt. tyrinėjimai, bei specialiųjų reikalavimų ir prisijungimo sąlygų gavimas)“, t. y. statinio konstrukcijų tyrimai nėra aiškiai įvardyti ir gali būti suprantami kaip patenkantys į formuluotę „ir kt. tyrinėjimai“. Be to PS 2 priedo „Techninė užduotis administracinio pastato, Gedimino per. 40, Vilniuje statybos projektiniams pasiūlymams rengti“ (toliau – Techninė specifikacija) 18.1 papunktyje nustatyta pareiga atlikti visus privalomus tyrimus: „<...> archeologinius, architektūrinius, polichrominius, konstrukcinius ir kitus normatyviniais dokumentais reikalaujamus tyrimus“; 19.1 papunktyje taip pat numatyta: „atlikti visus privalomus teritorijos, numatytus statinių statybai, geologinius ir geotechninius tyrimus <....>“. Šiuo atveju Pirkimo dokumentuose tyrimų apimtis apibrėžta nevienodai ir sudaro prielaidas ją skirtingai aiškinti. Atsižvelgdama į tai ir siekiant išvengti ginčų bei užtikrinti Įstatymo 35 straipsnio 4 dalies nuostatų „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“ laikymąsi, Tarnyba rekomenduoja peržiūrėti ir patikslinti (suvienodinti) Pirkimo dokumentuose nurodytą perkamų paslaugų apimtį. 
2.3 Sutarties projekte 10.1.2 ir 10.1.3 papunkčiuose nustatyti tiekėjo įsipareigojimai, susiję su atsakymų teikimu ir (ar) projektinės dokumentacijos tikslinimu darbo projekto / statybos darbų pirkimų etape. Sutarties projekto 11.1 papunktyje nustatyta, kad sutartis galioja iki visiško prievolių įvykdymo. Tuo tarpu skelbime apie pirkimą nurodytas konkretus 7 mėnesių sutarties galiojimo terminas. Pažymėtina, kad jeigu yra prieštaravimų ar neatitikimų tarp skelbime apie pirkimą paskelbtos informacijos ir kitų pirkimo sąlygų nuostatų, skelbime apie pirkimą pateikta informacija laikoma teisinga (Įstatymo 35 straipsnio 3 dalis[footnoteRef:2]). Taigi, Pirkimo dokumentai sudaro prielaidas skirtingai aiškinti laikotarpį, kuriuo tiekėjas privalės vykdyti Sutarties projekto 10.1.2 ir 10.1.3 papunkčiuose nustatytus įsipareigojimus. [2:  „Pirkimo dokumentų sudedamoji dalis yra <...> skelbimas apie pirkimą. Perkančioji organizacija skelbimuose esančios informacijos vėliau papildomai gali neteikti. Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“.] 

Atsižvelgdama į tai, kad skelbimo apie pirkimą formoje turi būti nurodytas konkretus sutarties galiojimo terminas, o šiuo atveju dalies tiekėjo įsipareigojimų vykdymo trukmės iš anksto sudėtinga numatyti bei siekiant išvengti galimų ginčų sutarties vykdymo etape, Tarnyba rekomenduoja Pranešimo apie pakeitimus skiltyje „Papildoma informacija“ laisvu tekstu paaiškinti, kad Sutarties projekto 10.1.2 ir 10.1.3 papunkčiuose nustatyti įsipareigojimai vykdomi iki visiško jų įvykdymo, taip pat paaiškinti tokio sutarties galiojimo termino nustatymo priežastis.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas, o ateityje rengiant pirkimų dokumentus atsižvelgti į Tarnybos teiktas rekomendacijas. Primename, kad patikslinusi Pirkimo dokumentus Perkančioji organizacija turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [4:  „ Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 



